text: Unge i ryge-demonstration
  14 marts 2012 kl. 16.04
  I Vejle vil de unge have frihed til selv at vælge, hvor de må ryge. Derfor demonstrerede de i dag for frihed til rygning i det offentlige rum.
  Ledelsen på Rosborg Gymnasium og HF i Vejle har netop besluttet, at ikke alene må der ikke ryges på gymnasiet - men nu gælder det også udenfor.
  Det mener Liberal Alliances Ungdom ikke kan være rigtigt, så de havde idag arrangeret en demonstration under parolen "Frihed til røg - frihed til valg".
  Liberal Alliances Ungdom mener ikke, at et gymnasium skal bestemme, om de unge må ryge eller ej. Det må være op til forældrene.
  Demonstrationen begyndte på gymnasiet, og sluttede på værtshuset Lumskebugten, som har ført en indædt kamp for frihed til at ryge.
  